**ΠΟΛΙΤΕΙΑ ΚΑΙ ΙΘΑΓΕΝΕΙΑ**

**Ο ΑΡΙΣΤΟΤΕΛΗΣ ΓΙΑ ΤΗΝ ΕΝΝΟΙΑ ΤΟΥ ΠΟΛΙΤΗ**

**Αριστοτέλης, *Πολιτικά* 3, 1274b 39-1275b 21 (μτφρ. Β. Μοσκόβης):**

Επειδή δε η πόλη ανήκει στις σύνθετες έννοιες, (40) καθώς και κάθε άλλο αντικείμενο που αποτελεί σύνολο σχηματισμένο από πολλά μέρη, είναι φανερό ότι πρέπει να στρέψουμε πρώτα την έρευνά μας στο πρόβλημα: τι είναι πολίτης, αφού η πόλη αποτελείται από πλήθος πολιτών.

[1275a] Πρέπει, λοιπόν, να εξετάσουμε ποιον πρέπει να ονομάζουν πολίτη και τι είναι ο πολίτης. Γιατί και η έννοια «πολίτης» γίνεται πολλές φορές αντικείμενο αμφισβητήσεων, αφού δεν παραδέχονται όλοι ότι αυτό ή εκείνο το άτομο είναι πολίτης. Συμβαίνει δηλαδή ώστε, ενώ στη δημοκρατία ένα πρόσωπο θεωρείται πολίτης, στην ολιγαρχία πολλές φορές το ίδιο πρόσωπο να μην είναι πολίτης. (5) Ας αφήσουμε τώρα κατά μέρος αυτούς που παίρνουν αυτή την προσωνυμία με κάποιον άλλο τρόπο, όπως π.χ. τους πολιτογραφημένους (*ποιητούς*), και καθορίζουμε ότι πολίτης δεν είναι εκείνος που κατοικεί κάπου στην πόλη (αφού εκεί συγκατοικούν και οι μέτοικοι και οι δούλοι), ούτε εκείνοι που έχουν το δικαίωμα, να μπορούν να παρουσιάζονται μπροστά στο δικαστήριο σαν συνήγοροι ή κατηγορούμενοι (10) (αφού αυτό το δικαίωμα το έχουν κι οι πολίτες άλλης πόλης που το αποκτούν δυνάμει συνθηκών με την πόλη) ― το ίδιο άλλωστε ισχύει και στη δική τους πόλη. Σε πολλά μέρη μάλιστα οι μέτοικοι έχουν λιγότερα δικαιώματα απ' αυτούς και αναγκάζονται να διαλέγουν ανάμεσα στους πολίτες ένα προστάτη, ώστε ελάχιστα δικαιώματα αποκτούν από τέτοιες σχέσεις). Το ίδιο συμβαίνει ακριβώς και με τα παιδιά τα οποία λόγω ηλικίας δεν έχουν εγγραφεί ακόμη στα μητρώα των πολιτών. (15) Επίσης κι οι γέροντες που έχουν υπερβεί ορισμένη ηλικία και δεν κάνουν καμιά δουλειά πρέπει να ονομάζονται από μια άποψη πολίτες, αλλά όχι με την πλήρη σημασία της λέξης, προσθέτοντας για τα παιδιά το χαρακτηρισμό «ατελείς» και για τους γέρους το χαρακτηρισμό «παρηκμασμένοι» ή κάτι άλλο παρόμοιο, αφού δε μας ενδιαφέρουν οι λέξεις, αλλά η έννοιά τους που είναι ξεκάθαρη.

Εκείνο που αναζητούμε είναι ο ακριβής προσδιορισμός της έννοιας του τέλειου πολίτη (20) που να είναι απαλλαγμένος από κάθε ελάττωμα που θα είναι ανάγκη να διορθωθεί, αφού και γι' αυτούς που έχουν χάσει τα πολιτικά τους δικαιώματα και για τους εξόριστους γεννιούνται παρόμοιες απορίες, αν και ως ποιο βαθμό είναι πολίτες, οι οποίες πρέπει να βρουν τη λύση τους.

Πολίτης με την πιο ακριβή σημασία του όρου είναι εκείνος που έχει το δικαίωμα να γίνεται δικαστής ή άρχοντας. Κι από τις αρχές, άλλες έχουν περιορισμένη χρονική διάρκεια, (25) ώστε δεν μπορεί να τις αναλάβει δυο φορές το ίδιο πρόσωπο, ή τουλάχιστον μετά από την πάροδο ορισμένου διαστήματος, κι άλλες έχουν απεριόριστη διάρκεια όπως το να είναι δικαστής ή μέλος της εκκλησίας του δήμου. Ίσως θα μπορούσε να πει κανείς ότι αυτοί ούτε άρχοντες είναι, ούτε ασκούν καμιά εξουσία, αν και είναι γελοίο να λέμε ότι δεν έχουν το δικαίωμα να ανεβαίνουν στα ανώτερα αξιώματα. (30) Αλλ' αυτό δεν έχει καμιά σημασία, αφού πρόκειται μονάχα για ζήτημα ορολογίας. Γιατί δεν υπάρχει καμιά λέξη που να εκφράζει συγχρόνως και την ιδιότητα του δικαστή και την ιδιότητα του μέλους της εκκλησίας του δήμου ώστε μ' αυτή τη λέξη να δηλώνονται και οι δυο εξουσίες μαζί. Για να δώσουμε κάποιο ορισμό σ' αυτή τη λέξη, ας μεταχειρισθούμε την έκφραση: αξίωμα με απεριόριστη διάρκεια. Θεωρούμε, επομένως, πολίτες όσους δικαιούνται να μετέχουν σ' αυτά τα δύο αξιώματα. Αυτός, λοιπόν, είναι ο ορισμός του πολίτη που θα ταίριαζε περισσότερο σ' εκείνους που λέγονται πολίτες.

(35) Και δεν πρέπει να λησμονούμε ότι από τα πράγματα, που το καθένα διαφέρει από το άλλο ως προς το είδος, και το ένα απ' αυτά είναι το πρώτο, το άλλο δεύτερο και ούτω καθεξής, αυτά δεν έχουν καμιά σχέση το ένα με το άλλο, ή, αν έχουν, είναι ασήμαντη. Έτσι και τα πολιτεύματα βλέπουμε ότι διαφέρουν το ένα από το άλλο κατ' είδος αφού το ένα είναι μεταγενέστερο και το άλλο προγενέστερο. [1275b] Κι όσα είναι ελαττωματικά και δημιουργήθηκαν παρεκτρεπόμενα από τα αρχικώς διατυπωθέντα αναγκαστικά θα τα τοποθετήσουμε μετά από εκείνα που δεν έχουν κανένα ελάττωμα. (Τι εννοούμε λέγοντας πολιτεύματα από παρέκκλιση θα το εξηγήσουμε αργότερα). Ώστε αναγκαστικά ο πολίτης ενός πολιτεύματος είναι διαφορετικός από εκείνον που ανήκει σε άλλο πολίτευμα. (5) Γι' αυτό, ο ορισμός για τον πολίτη που δόθηκε προηγουμένως μπορεί να εφαρμοσθεί στα δημοκρατικά κυρίως πολιτεύματα. Στους πολίτες των άλλων πολιτευμάτων είναι ενδεχόμενο να ταιριάζει, αλλά όχι αναγκαστικά. Γιατί σε μερικά πολιτεύματα, δεν υπάρχει αυτό που λέμε «λαός», ούτε τακτικές συνελεύσεις της εκκλησίας του δήμου, αλλά συνελεύσεις ορισμένων αρχόντων που συγκαλούνται για να δικάσουν υποθέσεις της αρμοδιότητάς τους, όπως π.χ. στη Σπάρτη όπου οι έφοροι αναλαμβάνουν τις κρατικές υποθέσεις, κι οι άλλες αρχές άλλα ζητήματα, (10) ενώ η γερουσία δικάζει τις σχετικές με τους φόνους δίκες, και ίσως άλλη αρχή κάποιες άλλες. Το αυτό σύστημα εφαρμόζεται και στην Καρχηδόνα, όπου όλες τις δίκες τις δικάζουν ορισμένες αρχές.

Επομένως πρέπει να διορθώσουμε τον ορισμό που δώσαμε για τον πολίτη. Γιατί στα άλλα πολιτεύματα δεν υπάρχει ο άρχοντας με απεριόριστη εξουσία, που έχει το δικαίωμα να είναι συγχρόνως μέλος της εκκλησίας και δικαστής, (15) αλλά εκείνος που διορίζεται από την πόλη σε κάποιο αξίωμα. Σ' αυτούς, λοιπόν, που συνέρχονται όλοι μαζί ή σε μερικούς απ' αυτούς έχει δοθεί το δικαίωμα να διαβουλεύονται και να δικάζουν όλες τις υποθέσεις ή μερικές μονάχα. Ποιος, λοιπόν, είναι ο πολίτης σ' αυτά τα συστήματα, γίνεται φανερό από τα παραπάνω: πολίτης δηλ. είναι το άτομο που έχει το δικαίωμα να μετέχει στην πολιτική και δικαστική εξουσία. (20) Και πόλη, για να το πούμε πιο απλά, είναι το πλήθος των πολιτών που είναι οικονομικά αυτάρκεις.

**ΠΩΣ ΑΠΟΚΤΑΤΑΙ Η ΕΛΛΗΝΙΚΗ ΙΘΑΓΕΝΕΙΑ**

**1. Λόγω γέννησης από Έλληνα γονέα**

**2. Λόγω γέννησης σε ελληνικό έδαφος:**

Εφόσον ένας από τους γονείς του έχει γεννηθεί στην Ελλάδα και κατοικεί μόνιμα στη χώρα από τη γέννησή του.

Εφόσον δεν αποκτά αλλοδαπή ιθαγένεια με τη γέννησή του ούτε μπορεί να αποκτήσει τέτοια με σχετική δήλωση των γονέων του.

**3.** **Λόγω αναγνώρισης από Έλληνα πατέρα**

**4. Με πολιτογράφηση Αλλογενών Αλλοδαπών**:

Υπηκόων τρίτων χωρών που έχουν υπαχθεί σε καθεστώς επί μακρόν διαμένοντος

Υπηκόων κρατών μελών της Ευρωπαϊκής Ένωσης και κρατών μελών της Ευρωπαϊκής Ζώνης Ελεύθερων Συναλλαγών (ΕΖΕΣ)

Υπηκόων τρίτων χωρών που είναι μέλη οικογένειας Ελλήνων ή πολιτών της Ε.Ε. ή είναι γονείς ανήλικου Έλληνα πολίτη

Αναγνωρισμένων πολιτικών προσφύγων ή υπαχθέντων σε καθεστώς επικουρικής προστασίας ή προστασίας για ανθρωπιστικούς λόγους

Προσώπων που έχουν χαρακτηριστεί ανιθαγενείς από ημεδαπή αρχή

Αλλοδαπού που είναι κάτοχος οποιουδήποτε τύπου οριστικού τίτλου διαμονής

**5. Με πολιτογράφηση Ομογενών Αλλοδαπών**:

Μη κατόχων Ειδικού Δελτίου Ταυτότητας Ομογενών (Ε.Δ.Τ.Ο.) προερχόμενων από μη κράτος – μέλος της Ευρωπαϊκής Ένωσης

Μη κατόχων Ειδικού Δελτίου Ταυτότητας Ομογενών (Ε.Δ.Τ.Ο.), προερχόμενων από κράτος – μέλος της Ευρωπαϊκής Ένωσης

Κατόχων Ειδικού Δελτίου Ταυτότητας Ομογενών (Ε.Δ.Τ.Ο.)

**6. Με Δήλωση**:

Από τέκνο που γεννήθηκε πριν από την 8-5-1984 από μητέρα Ελληνίδα κατά το χρόνο του τοκετού ή της τέλεσης του γάμου

Από τέκνο που γεννήθηκε από Έλληνα πατέρα πριν από την ισχύ του Ν.1250/1982

ΚΩΔΙΚΑΣ ΤΗΣ ΕΛΛΗΝΙΚΗΣ ΙΘΑΓΕΝΕΙΑΣ (Ν. 3284 ΦΕΚ Α΄ 217/10.11.2004)

**ΚΕΦΑΛΑΙΟ Α΄**

**ΚΤΗΣΗ ΕΛΛΗΝΙΚΗΣ ΙΘΑΓΕΝΕΙΑΣ**

**Ι.**

**Αυτοδίκαια, με τη γέννηση**

**Άρθρο 1**

**1**. Το τέκνο Έλληνα ή Ελληνίδας αποκτά από τη γέννηση του την Ελληνική Ιθαγένεια.

**2**. Την Ελληνική Ιθαγένεια αποκτά από τη γέννηση του όποιος γεννιέται σε ελληνικό έδαφος, εφόσον:  
α. ένας από τους γονείς του έχει γεννηθεί στην Ελλάδα και κατοικεί μόνιμα στη Χώρα από τη γέννηση του ή  
β. δεν αποκτά αλλοδαπή ιθαγένεια με τη γέννηση του ούτε μπορεί να αποκτήσει τέτοια με σχετική δήλωση των γονέων του στις οικείες αλλοδαπές αρχές, αν το δίκαιο της ιθαγένειας των γονέων του απαιτεί την υποβολή παρόμοιας δήλωσης, ή  
γ. είναι άγνωστης ιθαγένειας, εφόσον η αδυναμία διαπίστωσης της τυχόν αποκτώμενης με τη γέννηση αλλοδαπής ιθαγένειας δεν οφείλεται σε άρνηση συνεργασίας γονέα.

**Άρθρο 1Α**

**Με δήλωση και αίτηση, λόγω γέννησης και φοίτησης σε σχολείο στην Ελλάδα**

**1**. Τέκνο αλλοδαπών που γεννιέται στην Ελλάδα θεμελιώνει δικαίωμα κτήσης της ελληνικής ιθαγένειας υπό τις εξής προϋποθέσεις:  
α) ) Της εγγραφής του στην Α΄ τάξη ελληνικού σχολείου της πρωτοβάθμιας εκπαίδευσης ή σχολείου της πρωτοβάθμιας εκπαίδευσης που ακολουθεί το υποχρεωτικό ελληνικό πρόγραμμα εκπαίδευσης και διδασκαλίας και της συνέχισης παρακολούθησης ελληνικού σχολείου ή σχολείου που ακολουθεί το υποχρεωτικό ελληνικό πρόγραμμα εκπαίδευσης και διδασκαλίας κατά το χρόνο υποβολής της δήλωσης αίτησης της παραγράφου 2.

β) Της προηγούμενης συνεχούς νόμιμης διαμονής του ενός εκ των γονέων του επί πέντε τουλάχιστον έτη πριν από τη γέννησή του.  
Αν το τέκνο γεννήθηκε πριν τη συμπλήρωση της ως άνω πενταετούς διαμονής, το δικαίωμα κτήσης της ελληνικής ιθαγένειας θεμελιώνεται με τη συμπλήρωση δεκαετούς συνεχούς νόμιμης διαμονής του γονέα.

γ) Της νόμιμης διαμονής των γονέων του και της κατοχής από έναν τουλάχιστον εξ αυτών ενός εκ των κατωτέρω τίτλων διαμονής κατά το χρόνο υποβολής της δήλωσης - αίτησης της παραγράφου 2:

(…)

**Άρθρο 1Β**

**Με δήλωση και αίτηση, λόγω φοίτησης σε σχολείο στην Ελλάδα**

1. Ανήλικος αλλοδαπός που κατοικεί μόνιμα και νόμιμα στην Ελλάδα θεμελιώνει δικαίωμα κτήσης της ελληνικής ιθαγένειας λόγω φοίτησης σε ελληνικό σχολείο ή σε σχολείο που ακολουθεί το υποχρεωτικό ελληνικό πρόγραμμα εκπαίδευσης και διδασκαλίας, εφόσον έχει ολοκληρώσει επιτυχώς την παρακολούθηση είτε εννέα τάξεων πρωτοβάθμιας και δευτεροβάθμιας εκπαίδευσης είτε έξι τάξεων δευτεροβάθμιας εκπαίδευσης.

(…)

**ΙV. Mε κατάταξη στις ένοπλες δυνάμεις.**

**Άρθρο 4**

1. Ομογενείς αλλοδαποί εισαγόμενοι στις στρατιωτικές σχολές αξιωματικών ή υπαξιωματικών των ενόπλων δυνάμεων ή κατατασσόμενοι στις ένοπλες δυνάμεις ως εθελοντές, σύμφωνα με την ισχύουσα νομοθεσία, αποκτούν αυτοδίκαια την Ελληνική Ιθαγένεια από την εισαγωγή τους στις σχολές ή από την κατάταξή τους.

2. Ομογενείς αλλοδαποί κατατασσόμενοι ως εθελοντές σε καιρό επιστράτευσης ή πολέμου σύμφωνα με την ισχύουσα νομοθεσία μπορούν να αποκτήσουν την Ελληνική Ιθαγένεια με αίτησή τους στον Γενικό Γραμματέα της Περιφέρειας χωρίς άλλη διατύπωση.

3. Όσοι από τους αναφερόμενους στην προηγούμενη παράγραφο αποκτούν βαθμό αξιωματικού, μονίμου ή εφέδρου, αποκτούν αυτοδίκαια την Ελληνική Ιθαγένεια.

**V. Με πολιτογράφηση.**

**Άρθρο 5**

**Τυπικές προϋποθέσεις πολιτογράφησης**

1. Ο αλλοδαπός που επιθυμεί να γίνει Έλληνας πολίτης με πολιτογράφηση πρέπει:

α. Να είναι ενήλικος κατά το χρόνο της υποβολής της δήλωσης πολιτογράφησης.

β. Να μην έχει καταδικασθεί αμετάκλητα για αδίκημα που τέλεσε εκ δόλου, κατά την τελευταία δεκαετία πριν από την υποβολή της αίτησης πολιτογράφησης, σε ποινή στερητική της ελευθερίας τουλάχιστον ενός έτους ή τουλάχιστον έξι μηνών και ανεξαρτήτως χρόνου έκδοσης της καταδικαστικής απόφασης, για εγκλήματα (…)

γ. Να μην τελεί υπό απέλαση ή άλλη εκκρεμότητα του καθεστώτος νόμιμης παραμονής του στη Χώρα. (…)

δ. Να διαμένει στην Ελλάδα νόμιμα για επτά συνεχή έτη πριν από την υποβολή της αίτησης πολιτογράφησης.

**Άρθρο 5Α**

**Ουσιαστικές προϋποθέσεις πολιτογράφησης και εξουσιοδοτική διάταξη**

1. Ο αλλοδαπός που επιθυμεί να γίνει Έλληνας πολίτης με πολιτογράφηση πρέπει, πέραν των προϋποθέσεων του άρθρου 5:

α. Να γνωρίζει επαρκώς την ελληνική γλώσσα, ώστε να εκπληρώνει τις υποχρεώσεις που απορρέουν από την ιδιότητα του Έλληνα πολίτη.

β. Να γνωρίζει επαρκώς την ελληνική ιστορία και γεωγραφία, τον ελληνικό πολιτισμό και τις συνήθειες του ελληνικού λαού, καθώς και τον τρόπο λειτουργίας των θεσμών του

δ. Να έχει ενταχθεί ομαλά στην οικονομική και κοινωνική ζωή της Χώρας, έχοντας την καταστήσει συνεχές κέντρο των βιοτικών του δραστηριοτήτων.

Για τη διακρίβωση της οικονομικής ένταξης του αιτούντος λαμβάνονται υπόψη η ύπαρξη σταθερής εργασίας στη Χώρα και η εν γένει οικονομική του δραστηριότητα, αλλά και η διαρκής εκπλήρωση των φορολογικών και ασφαλιστικών υποχρεώσεών του απέναντι στην Πολιτεία. Για τη διακρίβωση της κοινωνικής ένταξης του αιτούντος λαμβάνονται υπόψη ιδίως η διαμόρφωση συγγενικού δεσμού με Έλληνα πολίτη, η εξοικείωση του με τα ήθη και έθιμα της ελληνικής κοινωνίας, η συμμετοχή του σε εθελοντικές δραστηριότητες, αθλητικές ομάδες, δραστηριότητες του δήμου και εκδηλώσεις της κοινωνίας των πολιτών.

**Η ΔΙΑΙΡΕΣΗ ΤΩΝ ΤΑΞΕΩΝ ΑΠΟ ΤΟΝ ΣΟΛΩΝΑ**

**Αριστοτέλης, *Αθηναίων Πολιτεία* 7:**

(Ο Σόλων) οργάνωσε το πολίτευμα και θέσπισε άλλους νόμους**.** έπαψαν από τότε να χρησιμοποιούνται οι νόμοι του Δράκοντος, εκτός από τους φονικούς. Χάραξαν τους νόμους επάνω σε κύρβεις, τις οποίες τοποθέτησαν στην Βασίλειο Στοά και ορκίσθηκαν όλοι ότι θα τους τηρούν. Οι εννέα άρχοντες, δίνοντας όρκο επάνω στον λίθο, διακήρυτταν ότι θα αναθέσουν χρυσό άγαλμα, εάν παραβούν κάποιον νόμο. έτσι ορκίζονται και σήμερα.

Ο Σόλων όρισε για τους νόμους διάρκεια εκατό χρόνων και διοργάνωσε το πολίτευμα με τον εξής τρόπο. Διαίρεσε τον λαό ανάλογα με το εισόδημα σε τέσσερα τέλη, όπως ήταν χωρισμένος και προηγουμένως, σε πεντακοσιομεδίμνους, ιππείς, ζευγίτες και θήτες. Και ως προς τις αρχές, όρισε να ασκούνται από πεντακοσιομεδίμνους, ιππείς και ζευγίτες τα αξιώματα των εννέα αρχόντων, των ταμιών, των πωλητών, των ένδεκα και των κωλακρετών, παρέχοντας στον καθένα μια εξουσία ανάλογη με το ετήσιο εισόδημά του. Σε όσους όμως ανήκαν στην τάξη των θητών επέτρεψε μόνο τη συμμετοχή στην εκκλησία του δήμου και στα δικαστήρια.

Μεταξύ των πεντακοσιομεδίμνων συγκαταλεγόταν όποιος από τα κτήματά του συγκέντρωνε πεντακόσια μέτρα από προϊόντα ξηρά και υγρά μαζί, ενώ στους ιππείς, όποιος παρήγε τριακόσια μέτρα ή, όπως λένε ορισμένοι, όσοι είχαν τη δυνατότητα να συντηρούν ένα άλογο. Και για απόδειξη του ισχυρισμού τους επικαλούνται την ονομασία της τάξεως, η οποία κατά τη γνώμη τους προήλθε από το γεγονός αυτό, καθώς και τα αφιερώματα των παλαιοτέρων. Διότι στην Ακρόπολη υπάρχει άφιερωμένο άγαλμα με την εξής επιγραφή: «Το αφιερώνει στους θεούς ο Ανθεμίων, γιος του Διφίλου, που πέρασε από την θητική στην τάξη των ιππέων», και δίπλα βρίσκεται ένα άλογο, που αποδεικνύει ότι αυτό το νόημα έχει η τάξη των ιππέων. Ωστόσο φαίνεται πιο εύλογο ότι η τάξη αυτή καθορίσθηκε βάσει του εισοδήματος, όπως οι πεντακοσιομέδιμνοι. Στους ζευγίτες κατατάχθηκαν όσοι παρήγαν διακόσια μέτρα και από τα δύο είδη προϊόντων, ενώ οι υπόλοιποι ανήκαν στους θήτες, οι οποίοι δεν μετείχαν σε κανένα αξίωμα. Γι’ αυτό ακόμη και τώρα, όταν ερωτηθεί ο υποψήφιος να κληρωθεί σε κάποια αρχή, σε ποια τάξη ανήκει, κανείς δεν θα αναφέρει την τάξη των θητών.

**Πλούταρχος, *Σόλων* 18.1-2:**

Έπειτα ο Σόλων, θέλοντας να αφήσει όλα τα αξιώματα στους πλουσίους, όπως ήσαν και πριν, αλλά ως προς τα υπόλοιπα δικαιώματα, στα οποία δεν μετείχε ο λαός, να κάνει μικτή τη μορφή του πολιτεύματος, χώρισε τους πολίτες με βάση το τίμημα.

Εκείνους που είχαν εισόδημα σε ξηρά μαζί και υγρά προϊόντα πεντακόσια μέτρα, τους έβαλε πρώτους και τους ονόμασε πεντακοσιομεδίμνους. Δεύτερους έβαλε όσους είχαν τα μέσα να θρέψουν άλογο ή είχαν εισόδημα τριακόσια μέτρα, κι αυτούς τους ονόμασε ιππείς. Ζευγίτες ονομάσθηκαν όσοι ήσαν στην τρίτη τάξη, όσοι είχαν εισόδημα διακόσια μέτρα και για τα δυο είδη μαζί. Οι υπόλοιποι όλοι ονομάσθηκαν θήτες, στους οποίους δεν επέτρεψε τη συμμετοχή σε κανένα αξίωμα, αλλά λάμβαναν μέρος στα πολιτικά πράγματα μόνον ως μέλη της εκκλησίας του δήμου και των δικαστηρίων.

**ΠΟΛΙΤΟΓΡΑΦΗΣΗ ΞΕΝΩΝ ΑΠΟ ΤΩΝ ΣΟΛΩΝΑ**

**Πλούταρχος, Σόλων 24.4:**

Είναι απορίας άξιος ο νόμος του για την πολιτογράφηση, που δεν επιτρέπει στους ξένους να γίνονται Αθηναίοι πολίτες παρά μόνον όσοι έχουν καταδικαστεί στην πατρίδα τους σε ισόβια εξορία ή όσοι μετακομίζουν στην Αθήνα με όλα τους τα υπάρχοντα για να εξασκήσουν την τέχνη τους.

Αυτό το έκανε, όπως λένε, χωρίς έτσι να αποκλείει τους άλλους, για να προσελκύσει στην Αθήνα αυτούς που ήταν βέβαιο πως θα γίνονταν πολίτες, και επειδή τους θεωρούσε πιστούς, αφού οι πρώτοι είχαν κόψει κάθε δεσμό με την πατρίδα τους από ανάγκη, ενώ οι δεύτεροι την είχαν εγκαταλείψει με απόφασή τους.

**Η ΕΔΑΦΙΚΗ ΑΝΑΔΙΑΡΘΡΩΣΗ ΤΗΣ ΑΤΤΙΚΗΣ ΑΠΟ ΤΟΝ ΚΛΕΙΣΘΕΝΗ:**

**ΦΥΛΕΣ, ΤΡΙΤΤΥΕΣ ΚΑΙ ΔΗΜΟΙ**

Η αφετηρία της πολιτειακής μεταρρύθμισης που εισήγαγε ο Κλεισθένης υπήρξε η ανακατανομή των Αθηναίων σε **δέκα νέες φυλές**. Αυτή η ριζική αναδιάρθρωση της πολιτείας ήταν ο κινητήριος μοχλός της δημοκρατίας, όπως αναγνωρίζεται από πολλούς συγγραφείς. Ο Ηρόδοτος (6.131) χαρακτηρίζει τον Κλεισθένη ως «αυτόν που εγκατέστησε στην Αθήνα τις νέες φυλές και τη δημοκρατία», ενώ σε πολλά σημεία των *Ιστοριών* του επανέρχεται στην αποφασιστική σημασία αυτού του μέτρου, που έδωσε τη χαριστική βολή στο πελατειακό σύστημα της αριστοκρατίας. Η *Αθηναίων Πολιτεία* αναφέρεται σε πολλές σημαντικές πτυχές της κλεισθένειας μεταρρύθμισης, όπως η περαιτέρω διαίρεση του εδάφους της Αττικής σε δήμους, η κατανομή των δήμων σε τριττύες, η δημιουργία της αρχής των *δημάρχων* που αντικατέστησε τους *ναυκράρους* και η ίδρυση της Βουλής των Πεντακοσίων.

**Ηρόδοτος 5.66.3:**

Ύστερα ο Κλεισθένης άλλαξε τον αριθμό των αθηναϊκών φυλών από τέσσερις σε δέκα και κατάργησε τις παλιές ονομασίες, που προέρχονταν από τους τέσσερις γιους του Ίωνα, τον Γελέοντα, τον Αιγικόρη, τον Αργάδη και τον Όπλιτο. Έδωσε στις νέες φυλές τα ονόματα άλλων ηρώων, που ήταν όλοι Αθηναίοι εκτός από τον Αίαντα. αυτόν, μολονότι ήταν ξένος, τον προσέθεσε στον κατάλογο ως γείτονα και σύμμαχο.

**Ηρόδοτος 5.69.2:**

Ο Κλεισθένης, μόλις κέρδισε την υποστήριξη του δήμου, ο οποίος μέχρι τότε ήταν αμελητέα ποσότητα, έδωσε νέα ονόματα στις φυλές και αύξησε τον αριθμό τους, ορίζοντας δέκα αρχηγούς των φυλών αντί των αρχικών τεσσάρων και κατανέμοντας δέκα δήμους σε κάθε φυλή. Με την υποστήριξη του δήμου λοιπόν ήταν πολύ ισχυρότερος από τους αντιπάλους του.

**Αριστοτέλης, *Αθηναίων Πολιτεία* 21.1-6:**

Για τους παραπάνω λόγους ο *δῆμος* είχε εμπιστοσύνη στον Kλεισθένη. Αυτός λοιπόν, αφού τέθηκε επικεφαλής του πλήθους (των χαμηλότερων τάξεων), τρία χρόνια μετά την κατάλυση της τυραννίδας, επί άρχοντος Ισαγόρα, πρώτα κατένειμε τους πάντες σε δέκα φυλές, αντί για τέσσερις, θέλοντας να τους αναμείξει, για να αποκτήσουν έτσι περισσότεροι το δικαίωμα του πολίτη. Γι’ αυτό το λόγο έλεγαν ότι δεν πρέπει να ανατρέχουν στις φυλές όσοι ήθελαν να ερευνούν σχετικά με τα γένη.

Έπειτα αύξησε τα μέλη της βουλής σε πεντακόσια από τετρακόσια, πενήντα από κάθε φυλή, ενώ μέχρι τότε ήσαν εκατό από κάθε φυλή. Δεν κατέταξε τους πολίτες σε δώδεκα φυλές, επειδή ακριβώς ήθελε να αποφύγει να τους μοιράσει ανάλογα με τις προϋπάρχουσες τριττύες – υπήρχαν τότε δώδεκα τριττύες, τρεις από την κάθε μια από τις τέσσερις φυλές – διότι έτσι δεν θα επερχόταν η ανάμειξη του λαού.

Διαίρεσε επίσης τη χώρα σε τριάντα αθροίσματα δήμων, δέκα γύρω από την πόλη, δέκα στην παραλία και δέκα στην ενδοχώρα. Αυτές τις υποδιαιρέσεις τις ονόμασε τριττύες και με κλήρωση σύναψε τρεις σε κάθε φυλή, ώστε η κάθε φυλή να περιλαμβάνει μέρος από όλες τις περιοχές. Έκανε συνδημότες όσους κατοικούσαν σε κάθε δήμο, για να τους εμποδίσει να αποκαλούνται με βάση το πατρικό τους όνομα και έτσι να ξεχωρίζουν τους νέους πολίτες, αλλά να παίρνουν το όνομά τους από το δήμο τους. Από τότε, οι Αθηναίοι αναφέρουν στο όνομά τους και τον δήμο στον οποίο ανήκουν.

Ακόμη, ο Κλεισθένης δημιούργησε το αξίωμα των *δημάρχων*, οι οποίοι είχαν τις ίδιες αρμοδιότητες με τους παλαιούς *ναυκράρους*, διότι αντικατέστησε τις ναυκραρίες με τους δήμους. Τα ονόματα των δήμων τα έλαβε είτε από τα τοπωνύμια είτε από τους ιδρυτές τους, διότι δεν βρίσκονταν όλοι οι δήμοι σε μέρη που είχαν όνομα.

Όσο για τα *γένη*, τις *φρατρίες* και τα ιερατικά αξιώματα, άφησε να τα διατηρεί ο καθένας σύμφωνα με τα πατροπαράδοτα. Τέλος, στις φυλές έδωσε ονόματα από τους εκατό ήρωες που είχαν επιλεγεί, εκ των οποίων εξέλεξε δέκα η Πυθία.

**Αριστοτέλης, *Πολιτικά* 6,1319 b 20-27:**

Επιπλέον, για μια τέτοια μορφή δημοκρατίας χρήσιμες είναι οι επινοήσεις εκείνες τις οποίες μεταχειρίσθηκε ο Κλεισθένης στην Αθήνα, επιθυμώντας να ενισχύσει τη δημοκρατία, καθώς και εκείνοι που εγκατέστησασν τη δημοκρατία στην Κυρήνη, δηλαδή να δημιουργηθούν περισσότερες νέες φυλές και φρατρίες, και οι ιδιωτικές λατρείες να υπαχθούν σε λίγα ιερά κοινά για όλους, και ακόμη να επινοηθεί κάθε πολιτικό τέχνασμα ώστε να καταστεί όσο το δυνατόν πληρέστερη η ανάμιξη των πολιτών μεταξύ τους και έτσι να αποβληθούν οι παλιές συνήθειες.

**ΠΟΛΙΤΟΓΡΑΦΗΣΗ ΞΕΝΩΝ ΑΠΟ ΤΟΝ ΚΛΕΙΣΘΕΝΗ**

**Αριστοτέλης, *Πολιτικά* 1275b 32-37:**

Στην πράξη όμως οι πόλεις προσδιορίζουν ως πολίτη εκείνον που έχει γεννηθεί από γονείς πολίτες και από τις δύο πλευρές και όχι μόνο από πατέρα πολίτη ή μητέρα πολίτιδα. Άλλοι μάλιστα θεσπίζουν περισσότερες προϋποθέσεις, όπως το να είναι πολίτες οι παππούδες και οι προπάπποι. Επειδή όμως αυτός είναι ένας βιαστικός ορισμός στην πράξη, διερωτώνται ορισμένοι, πώς είναι δυνατόν οι πρόγονοι τρεις ή τέσσερις γενιές πίσω να είναι πολίτες. (…) Στην πραγματικότητα όμως είναι απλό: διότι αν είχαν την πολιτεία σύμφωνα με τον ορισμό που δώσαμε παραπάνω, τότε ήταν πολίτες, καθώς δεν είναι δυνατόν να εφαρμοστεί το κριτήριο της γέννησης από πατέρα πολίτη ή μητέρα πολίτιδα στην περίπτωση των πρώτων οικιστών ή ιδρυτών μιας πόλεως.

Ίσως όμως είναι πιο αμφισβητούμενη η περίπτωση εκείνων που απέκτησαν την ιδιότητα του πολίτη μετά από μια μεταβολή του πολιτεύματος, όπως αυτή που έκανε ο Κλεισθένης στην Αθήνα μετά την εκδίωξη των τυράννων**.** διότι ενέταξε στις φυλές πολλούς μετοίκους, ξενικής και δουλικής καταγωγής.

ΝΟΜΟΣ ΤΟΥ ΠΕΡΙΚΛΗ ΓΙΑ ΤΟΥΣ ΠΟΛΙΤΕΣ

**Αριστοτέλης, *Αθηναίων Πολιτεία* 26.4:**

Επί άρχοντος Αντιδότου, λόγω της αύξησης του αριθμού των πολιτών, μετά από πρόταση του Περικλέους, οι Αθηναίοι αποφάσισαν να μην αποκτούν πολιτικά δικαιώματα παρά μόνον όσοι έχουν γεννηθεί από γονείς που είναι και οι δύο αστοί.

Αντωνίου, Ι.-Ν., *Η απονομή της Αθηναϊκής Πολιτείας κατά τους κλασικούς χρόνους*, Διπλωματική Εργασία, Κομοτηνή 2020.

Bradeen, W. D., “The Trittyes in Cleishenes’ Reforms”, *TAPA* 86 (1955), 1-30.

Kagan, D., “The enfranchisement of aliens by Cleisthenes”, *Historia* 1963, 41-46.

Oliver, J. H., “Reforms of Cleisthenes”, *Historia* 9 (1960), 503-507.

Traill, J. S., *Demos and Trittys. Epigraphical and Topographical Studies in the Organization of Attica*, Toronto 1986.

Wade-Gery, H. T., “The Laws of Cleisthenes”, *CQ* 27 (1933), 17-29 (= Essays in Greek History, 135-154).